Diari Oficial de la Generalitat Valenciana


Sumari del DOGV 4399, del 16-12-2002 (2002/13063)

ORDE de 4 de desembre de 2002, de la Conselleria de Benestar Social, per la qual es modifiquen les bases generals per a les convocatòries públiques de concerts per a places assistencials en determinats centres d'atenció i/o prevenció de drogodependències contingudes en l'Orde de la Conselleria de Benestar Social de 27 de novembre de 2000 (DOGV núm. 3.891 de 4 de desembre de 2000), i s'efectua convocatòria publica per al període 2003-2004.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4399

Data del DOGV
:   16-12-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/13667


Data del document
:   04-12-2002

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * ajuda pública
    * suport econòmic
    * servei sanitari
    * toxicomania
    * servei social

ORDE de 4 de desembre de 2002, de la Conselleria de Benestar Social, per la qual es modifiquen les bases generals per a les convocatòries públiques de concerts per a places assistencials en determinats centres d'atenció i/o prevenció de drogodependències contingudes en l'Orde de la Conselleria de Benestar Social de 27 de novembre de 2000 (DOGV núm. 3.891 de 4 de desembre de 2000), i s'efectua convocatòria publica per al període 2003-2004. [2002/X13655]
  
La Llei 3/1997, de la Generalitat Valenciana, de 16 de juny, sobre Drogodependències i altres Trastorns Addictius, modificada per la Llei 4/2002, de 18 de juny, així com la Llei 5/1997, de 25 de juny de la Generalitat Valenciana, per la qual es regula el Sistema de Servicis Socials en l'Àmbit de la Comunitat Valenciana, preveuen la possibilitat d'establir concerts entre l'administració de la Generalitat Valenciana i els centres de Servicis d'Atenció i Prevenció de les Drogodependències de naturalesa privada, l'objecte dels quals és garantir el màxim nivell de qualitat possible en la prestació de servicis d'atenció i prevenció de les drogodependències a la Comunitat Valenciana per mitjà de la integració dels citats centres en un sistema harmònic, coordinat i integral, a fi de racionalitzar i optimar l'ús dels recursos disponibles; tot això motivat pel fet que els mencionats centres presten un servici inestimable a la societat, i eixe esforç pot ser potenciat i ha de ser-ho per l'administració de la Generalitat Valenciana per tal de millorar l'oferta d'atenció als drogodependientes, que constituïx un dels eixos principals en els servicis públics de caràcter social que la Generalitat Valenciana té encomanats i dels quals detenta la competència exclusiva per a la seua regulació.
  
Així, per mitjà del Decret 51/1999, de 30 de març, del Govern Valencià va ser aprovat el reglament que regula les normes a què han de sotmetre's els concerts que celebrarà l'administració de la Generalitat Valenciana amb els centres d'iniciativa social de titularitat privada.
  
Per mitjà de l'Orde de 27 de novembre de 2000 (DOGV núm. 3.891 de 4 de desembre de 2000) es van establir les bases generals per a les convocatòries públiques de concerts per a determinats centres d'atenció i prevenció de drogodependències, en concret centres de dia i unitats de deshabituació residencial.
  
No obstant això, escau adaptar les citades bases a la nova normativa existent en matèria d'acreditació de centres, reflectida en la publicació del Decret 124/2001, de 10 de juliol, del Govern Valencià, sobre Registre i Acreditació de Centres i Servicis d'Atenció i Prevenció de les Drogodependències i altres Trastorns Addictius, a la Comunitat Valenciana, així com a les noves necessitats sorgides en l'àmbit de l'atenció a drogodependents, especialment pel que fa a l'atenció específica als malalts drogodependents amb patologia dual i a les necessitats de suport residencial en aquells altres casos en què, paral·lelament, es reba tractament en un centre de dia.
  
D'altra banda, i tenint en compte que per mitjà de la citada Orde de 27 de novembre de 2000, s'establia la convocatòria per a la posada a disposició del servici públic, de determinades places per al període 2001-2002, escau efectuar una nova convocatòria, a l'empara del que establix el Decret 51/1999, per al període 2003-2004.
  
En virtut d'allò que s'ha exposat, i fent ús de les facultats que conferix l'article 35 de la Llei 5/1983, de 30 de desembre, l'article 47.11 del Decret Legislatiu de 16 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana, i el Decret 138/2000, de 12 de setembre, del Govern Valencià, pel qual s'aprova el Reglament Orgànic i Funcional de la Conselleria de Benestar Social, modificat pel Decret 212/2001, de 18 de desembre, del Govern Valencià,
  
ORDENE
  
Article 1
  
Modificar les bases generals que regixen les convocatòries de concerts per a places en determinats centres d'Atenció i Prevenció de Drogodependències contingudes en l'Orde de 27 de novembre de 2000 (DOGV núm. 3.891 de 4 de desembre de 2000), modificació que queda reflectida en l'Annex I.
  
Article 2
  
Convocar, amb atenció a les referides bases, la posada a disposició de la Conselleria de Benestar Social, de places en els següents servicis per a l'assistència a persones drogodependents, per al període 2003-2004:
  
a) Centres de dia.
  
b) Unitats de deshabituació residencial.
  
c) Habitatges tutelats.
  
d) Unitats de desintoxicació hospitalària, exclusivament destinades a persones dependents de drogues amb un altre diagnòstic de malaltia psiquiàtrica.
  
Article 3. Presentació de sol·licituds
  
El termini de presentació de sol·licituds, segons model Annex II, serà d'un mes, comptador a partir del dia següent a la publicació de la present convocatòria en el Diari Oficial de la Generalitat Valenciana.
  
Article 4. Finançament
  
S'establix com a aportació de la Generalitat Valenciana, en concepte de finançament dels servicis prestats, les següents quantitats per cada plaça ocupada:
  
Any 2003:
  
Centres de Dia (248 dies) 7,73 euros/dia Unitats de Deshabituació Residencial (365 dies) 36,90 euros/dia Habitatges tutelats (365 dies) 15 euros/dia Unitats de Desintoxicació Hospitalària (365 dies) 168,05 euros/dia
  
Any 2004:
  
Centres de Dia (248 dies) 7,96 euros/dia Unitats de Deshabituació Residencial (366 dies) 38 euros/dia Habitatges tutelats (366 dies) 15,45 euros/dia Unitats de Desintoxicació Hospitalària (366 dies) 173,09 euros/dia
  
Tal finançament es correspon al 100% del cost dels servicis, a fi de materialitzar el principi de gratuïtat de les prestacions assistencials, previst en l'article 9.4 de la Llei 3/1997, de 16 de juny, sobre Drogodependències i altres Trastorns Addictius, modificada per la Llei 4/2002, de 18 de juny.
  
Estes quantitats no estaran subjectes a revisió, durant la vigència del concert, per estar ja prevista la seua actualització en l'anualitat 2004.
  
En el supòsit de produir-se la pròrroga prevista en l'article 26 de les bases generals contingudes en l'Orde de 27 de novembre de 2000, les quantitats seran actualitzades en més o en menys, prenent-hi com a referència l'Índex General de Preus al Consum de l'any 2004.
  
La quantitat que hauran de percebre els centres, en concepte de places desocupades, serà del 85% de la quantitat establida per a cada plaça ocupada.
  
Els preus que s'establisquen en els concerts, tant per a plaça ocupades com per a cada plaça no ocupada comprenen tots els conceptes que la Conselleria de Benestar Social ha d'abonar per cada plaça concertada, entenent-s'hi inclòs l'IVA i qualsevol altre tribut, taxa o impost.
  
Article 5. Garanties
  
1. D'acord amb el que establix el 5.i), de les Bases Generals que regixen les convocatòries de concerts, s'establix com a garantia provisional per als participants en la convocatòria 2003-2004, la quantia de 100 euros
  
2. D'acord amb el que establix l'article 15 de les mencionades bases, els titulars de centres que hagen sigut adjudicataris per al període 2003-2004, hauran de constituir una garantia definitiva, per un import equivalent al 0.1% del total del finançament públic previst per a la totalitat del període de vigència del concert.
  
DISPOSICIONS ADDICIONALS
  
Primera
  
Siga quina siga la data d'inici d'efectes de cada concert, tots aquells que siguen subscrits a l'empara de la present convocatòria, finalitzaran el dia 31 de desembre de 2004, sense perjuí de la seua possible renovació.
  
Segona
  
Tots els concerts hauran de fer expressa menció de l'import màxim que haurà d'abonar la Conselleria de Benestar Social en cada una de les seues anualitats i en la totalitat del període concertat.
  
DISPOSICIONS FINALS
  
Primera
  
L'eficàcia de la convocatòria regulada en l'article 2 de la present orde, quedarà condicionada a l'existència de crèdit adequat i suficient per a atendre les referides ajudes en els pressupostos de l'exercici 2003. Una vegada existisca el mencionat crèdit, per mitjà de resolució d'esta Conselleria, se li donarà publicitat, establint-se el límit màxim de les subvencions en esta matèria.
  
Segona
  
Es faculta la Direcció General de Drogodependències i la Secretaria General, en l'àmbit de les seues competències, perquè dicte totes les instruccions que calga per a l'execució i el desenrotllament de la present orde.
  
Tercera
  
La present orde entrarà en vigor l'endemà de la seua publicació en el Diari Oficial de la Generalitat Valenciana.
  
Quarta
  
Contra la present orde es podrà interposar, d'acord amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, potestativament recurs de reposició davant el mateix òrgan que l'ha dictat, en el termini d'un mes comptador des del sendemà de la seua publicació, o bé pot interposar-se directament recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des del sendemà de la seua publicació, d'acord amb el que disposa en l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí que hi puguen interposar qualsevol altre que estimen pertinent.
  
València, 4 de desembre de 2002
  
El conseller de Benestar Social,
  
RAFAEL BLASCO CASTANY
  
ANNEX I
  
Modificacions a les bases generals de les convocatòries de concerts per a places en determinats centres d'atenció i prevenció de les drogodependències
  
Article únic. Reforma de l'articulat de les bases generals per a la convocatòria de concerts contingudes en l'Orde de 27 de novembre de 2000.
  
Els articles de les bases generals de les convocatòries de concerts per a places en determinats centres d'atenció i prevenció de les drogodependències, que a continuació es relacionen, quedaran redactats com seguix:
  
1. Es modifica l'article 1 de les bases contingudes en l'Orde de 27 de novembre de 2000, que queda redactat com seguix:
  
«Article 1. Àmbit i objecte
  
Les presents bases seran d'aplicació als concerts de places que celebre l'administració de la Generalitat Valenciana amb centres d'atenció i prevenció de les drogodependències de caràcter privat, acreditats amb caràcter definitiu segons la normativa vigent i situats en el territori de la Comunitat Valenciana; constituint el seu objecte, la posada a disposició de la Conselleria de Benestar Social, i a fi d'atendre la demanda existent a la Comunitat Valenciana, de determinades places corresponents a centres de dia, unitats de deshabituació residencial, habitatges tutelats i unitats de desintoxicació hospitalària?.
  
2. S'afigen dos nous apartats a l'article 4 de les bases contingudes en l'Orde de 27 de novembre de 2000, amb el següent text:
  
«j) Els centres de dia hauran de garantir, com a mínim, les següents prestacions:
  
1. Assistència psicològica, a nivell individual i grupal, a les persones drogodependents que els foren derivades des de la Direcció General de Drogodependències, amb una freqüència mínima setmanal.
  
2. Intervenció sobre les necessitats socials dels usuaris, incloent-hi l'orientació i derivació als centres o recursos socials que calga.
  
3. Facilitar el procés d'integració laboral, per mitjà de l'orientació a recursos de recerca d'ocupació i formació, així com el desenrotllament de tallers ocupacionals quan fóra necessari.
  
4. Atenció específica a les famílies dels pacients que foren atesos en el centre.
  
En tot cas, els centres de dia hauran d'atendre a qualsevol usuari derivat des de la Direcció General de Drogodependències, independentment que este reba qualsevol altre tractament, farmacològic o psicoterapèutic, en les unitats de conductes addictives existents a la Comunitat Valenciana.
  
k) En el cas d'unitats de desintoxicació hospitalària, estes atendran persones drogodependents en les quals coincidisca un altre diagnòstic psiquiàtric (diagnòstic dual). Per a la prestació del servici, les unitats de desintoxicació hospitalària hauran de disposar, a més dels criteris exigits en el Decret 124/2001, de 10 de juliol, del Govern Valencià, sobre Registre i Acreditació de Centres i Servicis d'Atenció i Prevenció de les Drogodependències i altres Trastorns Addictius, d'un psiquiatre i un psicòleg amb una dedicació mínima setmanal de 35 hores en estos dos casos.
  
Les unitats de desintoxicació hospitalària hauran de disposar, igualment, de l'autorització definitiva com a centre sanitari, en virtut del que preveuen els decrets 27/1987, de 30 de març, i 87/1999, de 30 de juliol, de la Generalitat Valenciana, en la qual es done constància expressa de l'autorització concedida per al tractament de malalts psiquiàtrics».